Pas shpalljes së dorëheqjes së kryeministres May, pikëpyetje për Brexit
Kryeministrja britanike, Theresa May, shpalli largimin e saj nga ky post dhe nga udhëheqja e konservatorëve më 7 qershor.
Kryeministrja britanike, Theresa May, tha se do të japë dorëheqjen pas dy javësh, pasi dështoi tre herë të bindte parlamentin që të mbështeste planin e saj për daljen nga Bashkimi Evropian.. Reagimet brenda dhe jashtë Britanisë, ishin të menjëhershme dhe të përziera ndaj këtij lajmi. Largimi i saj ka gjasa të ketë pasoja serioze për Brexitin. Zonja May do të largohet nga udhëheqja e Partisë Konservatore më 7 qershor. | Ajo tha se është bërë e qartë për të që është në interesin më të mirë të vendit që një kryeministër i ri të udhëheqë përpjekjen për daljen nga BE-ja. Udhëheqësi i ri i Partisë Konservatore do të bëhet kryeministër dhe vendi nuk ka nevojë të shkojë në zgjedhje të reja. Atij do t’i duhet të tejkalojë bllokadën e krijuar rreth procesit të largimit nga Bashkimi Evropian. Kandidati më i përfolur si pasues i saj është Boris Johnson, ish ministri i Jashtëm, që ishte një nga mbështetësit kryesor të referendumit për Brexitin në qershor të vitit 2016. Zoti Johnson, duke e falënderuar zonjën May për shërbimin ndaj vendit dhe Partisë Konservatore, tha se “është koha që të përmbushen thirrjet e saj: të bashkohemi dhe ta zbatojmë Brexitin”. Edhe ish-Kryeministri David Cameron e vlerësoi zonjën May, duke thënë se “ajo duhet falenderuar për përpjekjet e saj të palodhura për vendin”. Kryeministrja skoceze, Nicola Sturgeon tha se largimi i zonjës May, nuk do ta zgjidhë rrëmujën e Brexitit që e kanë krijuar konservatorët. Vetëm duke e kthyer çështjen tek qytetarët mund të ndodhë kjo. Duke pasur parasysh rrethanat aktuale, gjithashtu duket thellësisht e gabuar që një tjetër konservator të marrë drejtimin e qeverisë pa zgjedhje të përgjithshme”. Shefi i Partisë Laburiste në opozitë, Jeremy Corbyn, tha se largimi dëshmon se zonja May “pranoi atë që e dinte gjithë vendi për shumë muaj: ajo nuk mund të qeverisë, sikurse as partia e saj e ndarë”. Ai bëri thirrje që vendi të shkojë në zgjedhje të reja. Ikja e zonjës May ka gjasa ta thellojë krizën e Brexitit, pasi një udhëheqës i ri mund të dojë një shkëputje më të prerë, duke i shtuar shanset e një përplasjeje me BE-në dhe ndoshta zgjedhje të parakohëshme të paparashikueshme. Komisioni Evropian tha se presidenti Jean-Claude Juncker nuk gëzohet që zonja May do të largohet nga detyra. Zëdhënësja e Komisionit, Mina Andreeva tha se zoti Juncker është i gatshëm të punojë me pasuesin e saj dhe shtoi se BE-ja nuk do ta ndryshojë planin për tërheqjen. Zonja May do të vazhdojë punën si kryeministre në detyrë deri në zgjedhjen e udhëheqësit të ri, një proces që mund të marrë disa javë.